INFORMACIJA

O PRVOM JAVNOM SLUŠANjU

ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA NA TEMU:,,PREDSTAVLjANjE PREDLOGA ZAKONA O FISKALIZACIJI I PREDLOGA ZAKONA O DIGITALNOJ IMOVINI ”

 Odbor za finansije, republički budžet i kontrolu trošenja javnih sredstava je, na osnovu odluke donete na 10. sednici održanoj 8. decembra 2020. godine , u skladu sa čl. 83. i 84. Poslovnika Narodne skupštine, dana 11. decembra 2020. godine, održao Prvo javno slušanje na temu: ,,Predstavljanje Predloga zakona o fiskalizaciji i Predloga zakona o digitalnoj imovini”. Javnim slušanjem je predsedavala Aleksandra Tomić, predsednik Odbora za finansije, republički budžet i kontrolu trošenja javnih sredstava.

 Javnom slušanju su prisustvovali članovi Odbora: Veroljub Arsić, Goran Kovačević, Bratimir Vasiljević, Ana Čarapić, Milorad Mijatović i zamenici članova Odbora : Milenka Subić, Janko Langura, Ana Beloica, Svetlana Milijić, Zoran Tomić i Uglješa Marković.

 Javnom slušanju su prisustvovali i narodni poslanici: Jelena Žarić Kovačević, Milanka Jevtović Vukojičić, Luka Kebara, Miloš Terzić, Marina Raguš, Radovan Tvrdišić, Branimir Jovanović, Samira Ćosović i Đorđe Todorović.

 Učesnici javnog slušanja bili su: Smiljana Milanović i Nenad Paunović iz Kabineta predsednika Vlade, Slavica Savičić i Saša Stevanović, državni sekretari Ministarstva finansija, dr Dragan Demirović i Filip Šanović, pomoćnici ministra finansija, Saša Dulić, pomoćnik direktora Poreske uprave, Sektor za informacione i komunikacione tehnologije, Ognjen Popović, Tamara Bosilj i Stefan Dragojević iz Ministarstva finansija; predstavnici Narodne banke Srbije: Dragana Stanić, viceguverner, Dejan Dević, generalni direktor Direkcije za zakonodavno-pravne poslove, Anastasija Vasiljević i Nataša Katanić; Komisija za hartije od vrednosti: Marko Janković, predsednik i Dušan Romčević, viši savetnik; Žarko Malinović i Aleksandar Matanović iz Privredne komore Srbije; Dijana Stojković, rukovodilac grupe Sektora za razvoj malih i srednjih preduzeća i preduzetništvo iz Ministarstva privrede; Jablan Obradović, član radne grupe Nacionalnog konventa o Evropskoj uniji za poglavlje 10 (Informaciono društvo i mediji) i

predstavnici udruženja ,, Zaštitnik preduzetnika i privrednika Srbije” : Milena Amon, zastupnik i Darko Gaković, član Nadzornog odbora za oblast finanija.

 Na početku javnog slušanja, predsednik Narodne skupštine Republike Srbije Ivica Dačić, pozdravio je sve prisutne i naglasio činjenicu da je ovo prvo javno slušanje koje se održava u novom sazivu Narodne skupštine. U svom obraćanju istakao je da su javna slušanja primer dobre prakse koja će doprineti pozitivnim izveštajima o radu Narodne skupštine Republike Srbije, kako kod nas u zemlji, tako i od strane Evropskog parlamenta i Evropske komisije.

 U uvodnim napomenama, Aleksandra Tomić, predsednik Odbora i predsedavajuća javnog slušanja, ukazala je da javno slušanje ima za cilj da sve zainteresovane upozna sa inovacijama i novim modelima funkcionisanja privrede koji su predloženim ovim zakonima.

 Slavica Savičić, državni sekretar Ministarstva finansija, predstavila je Predlog zakona o fiskalizaciji, naglasivši da je strateški cilj Vlade Republike Srbije suzbijanje sive ekonomije i brz i efikasan rad Poreske uprave. Ona je istakla da je ovaj zakon bio predmet dve javne rasprave (od 3. do 23. novembra 2020.godine) koje je Ministarstvo finansija organizovalo sa Privrednom komorom Srbije i da je sa tih javnih rasprava sačinjen zapisnik sa svim datim predlozima i primedbama.

Zbog tehnološkog napretka, oprema koja je uvedena pre petnaest godina u Poresku upravu je zastarela i bilo je potrebno izmeniti sistem fiskalizacije. Ideja je da Poreska uprava radi efikasnije i brže, da kontrolori imaju manje kontakata sa učesnicima u prometu a sve to ima za posledicu racionalnije korišćenje resursa u Poreskoj upravi i efikasnu i jasnu kontrolu svih procesa. Kada su u pitanju dodatni troškovi koji će pratiti proces fiskalizacije, državni sekretar je istakla da je veći deo troškova planiran u budžetu i da je država ta koja će pomoći da se kroz ovaj proces privreda uključi sa manjim nivoom troškova.

Dragan Demirović, pomoćnik ministra u Ministarstvu finansija, rekao je da fiskalizacija predstavlja postupak i mere koje omogućavaju izdavanje fiskalnih računa, dostavljanje podataka Poreskoj upravi o izvršenim prometima na malo i prometima u maloprodajnim objektima a sve to zajedno omogućava bolju kontrolu naplate poreza koje nastaju po osnovu prometa. Obveznik fiskalizacije mora da ima elektronski fiskalni uređaj koji je sastavljen od nekoliko elemenata: elektronski sistem za izdavanje računa, procesor fiskalnih računa koji obezbeđuje vezu između elektronskog sistema za izdavanje računa i bezbedonosnih elemenate koji služe za elektronsko potpisivanje i autentično prenošenje podataka u sistem za upravljanje fiskalizacijom Poreske uprave. Čitav sistem će biti zasnovan na onlajn razmeni podataka između obveznika fiskalizacije i Poreske uprave. U situaciji prekida interneta u nekom dužem periodu, poreski obveznik je u obavezi da dostavi podatke o izvršenim prometima najkasnije u roku od pet dana od izvršenog prometa. U daljem obrazlaganju praktične primene zakona, pomoćnik ministra je istakao da procesor fiskalnih računa ima dva oblika: lokalni koji se nalazi kod poreskog obveznika u maloprodajnom objektu i eksterni koji se nalazi u Poreskoj upravi. Što se tiče obveznika fiskalizacije, u ovom trenutku su to sva lica koja se nalaze u sistemu PDV-a ali će se podzakonskim aktima bliže urediti postupci za primenu zakona.

Saša Stevanović, državni sekretar Ministarstva finansija, predstavio je Predlog zakona o digitalnoj imovini. On je rekao da se razlozi koji su prethodili i uticali na izradu jednog ovakvog propisa mogu svrstati u četiri grupe a to su: regulisanje tržišta digitalne imovine u cilju unapređenja i razvoja s jedne , i sprečavanje zloupotrebe digitalne imovine u kriminalne svrhe, s druge strane; omogućavanje finansiranja pomoću investicionih tokena; unapređenje i razvoj tržišta kapitala korišćenjem digitalne tehnologije kao i jačanje okvira za borbu protiv zloupotrebe na tržištu digitalne imovine, pranja novca i finansiranja terorizma. Državni sekretar je istakao činjenicu da je na tekstu predloga zakona radila radna grupa koju su činili predstavnici Vlade Republike Srbije, Ministarstva finansija, Ministarstva privrede, Narodne banke Srbije, Komisije za hartije od vrednosti, Privredne komore Srbije kao i razni drugi činioci koji su relevantni za predmetnu oblast. Srbija će ovim zakonom biti prva država na prostoru jugoistočne Evrope, a takođe i među prvima u Evropi koja će na zakonski način uvesti nove pravne i finansijske tehnološke proizvode u svoj pravni poredak.

 Marko Janković, predsednik Komisije za hartije od vrednosti, objasnio je motive koji su stajali iza izrade samog zakona. On je naglasio da su sve institucije, članice radne grupe, koje su učestvovale u izradi zakona imale su za cilj zakonsko rešenje koje bi Republiku Srbiju dovelo u red zemalja sa najsavremenijim rešenjima u oblasti digitalne imovine i na lidersko mesto u ovoj oblasti u regionu. Sam zakon je podeljen na dva dela u odnosu na to koje institucije će imati nadležnosti za primenu određenih delova zakona. Deo zakona koji se odnosi na digitalne tokene i digitalnu imovinu sa karakteristikama finansijskih instrumenata je poveren Komisiji za hartije od vrednosti. Ovim zakonom je pokušano da se obezbede novi, inovativni izvori finansiranja za mala i srednja preduzeća kroz korišćenje investicionih tokena. Predsednik Komisije je rekao da postoje različite vrste investicionih tokena, a najčešći su oni koji investitorima omogućuju pravo na određeno potraživanje prema izdavaocu – malom ili srednjem preduzeću koje bi inicijalno izdalo i prodalo te tokene investitorima. Takođe je istakao da je omogućeno da se za određenu digitalnu imovinu koja ima sve karakteristike finansijskih instrumenata, a koja bi inače iziskivala primenu Zakona o tržištu kapitala, primeni zakon o digitalnoj imovini. Ukoliko se dužnička hartija emituje u digitalnom obliku u vrednosti manjoj od tri miliona evra i u roku izdavanja od dvanest meseci na takve emisije će se primenjivati Zakon o digitalnoj imovini što omogućava daleko jednostavniji regulatorni tretman i način izdavanja. Ovim zakonom je omogućeno da se digitalnom imovinom trguje i na regulisanim tržištima, što bi trebalo da oživi trgovanje na Beogradskoj berzi i da podstakne i neke druge subjekte da se uključe u taj proces.

 Dejan Dević, generalni direktor Direkcije za zakonodavstvo i pravne poslove Narodne banke Srbije istakao je da se, iz ugla Narodne banke Srbije, najvažnija zakonska rešenja ovog predloga zakona odnose na virtuelne valute. Virtuelna valuta se kao zakonski termin prvi put pojavila u Zakonu o sprečavanju pranja novca i finansiranju terorizma koji je usvojen 2017. godine i to u delu koji se odnosi na borbu protiv pranja novca. On je naglasio da virtuelana valuta nema ravnopravni tretman sa dinarom, da ona nije zakonsko sredstvo plaćanja, da njih ne izdaje Centralna banka niti za njih garantuje. One se mogu koristiti kao sredstvo razmene, pod odgovarajućim uslovima. Ovim zakonom su takođe predviđena i ograničenja poslovanja finansijskih institucija koje su pod nadzorom Narodne banke Srbije a to znači da te finansijske institucije ne mogu da imaju u svom potfoliju virtuelne valute.

Dejan Dević je ukazao da je donošenje ovog zakona u skladu sa preporukom 15 FATF standarda koja zahteva licenciranje ili registraciju lica koja pružaju usluge povezane s virtuelnom imovinom a čije se ocenjivanje očekuje sledeće godine. Nadležnost za licenciranje i nadzor nad poslovanjem pružalaca usluga povezanih s digitalnom imovinom podeljena je između Komisije za hartije od vrednosti i Narodne banke Srbije. U cilju te saradnje biće napravljen veb portal za komunikaciju između nadzornih organa i pružalaca usluga povezanih s digitalnom imovinom.

U diskusiji su učestvovali članovi Odbora: Goran Kovačević, Milorad Mijatović i Veroljub Arsić; zamenik člana Odbora Zoran Tomić, narodni poslanik Jelena Žarić Kovačević, Saša Dulić, pomoćnik direktora Poreske uprave, Sektor za informacione i komunikacione tehnologije, Žarko Malinović iz Privredne komore Srbije, Milena Amon i Darko Gaković, predstavnici udruženje ,,Zaštitnik preduzetnika i privrednika Srbije”.

Zoran Tomić, zamenik člana Odbora, u vezi Zakona o fiskalizaciji, postavio je pitanje kako ovaj zakon tretira servisere fiskalnih kasa. Takođe, tražio je pojašnjenje stava 1. i stava 2. člana 55. Zakona o digitalizaciji, pošto su po njegovom mišljenju stavovi ovog člana u suprotnosti a regulišu pružanje savetodavnih usluga kada je u pitanju digitalna imovina.

Član Odbora Goran Kovačević, postavio je pitanje vezano za praktičnu primenu fiskalnog uređaja a to je kako izdati fiskalni račun u uslovima nestanka struje i istovremeno ukazao da sklanjanje papirnog oblika fiskalnog računa može stvoriti problem. U daljoj diskusiji, pohvalio je i istakao da je Zakon o fiskalizaciji dobar, da će doprineti borbi protiv sive ekonomije ali da je neće rešiti, da će poreskim inspektorima olakšati posao zbog bržeg uvida u promet. Zahvalio se Ministarstvu finansija što prvi put teret fiskalizacije ne snose mali preduzetnici i mali privrednici već država. Kada je u pitanju Zakon o digitalnoj imovini, Goran Kovačević je rekao da će se ovaj zakon verovatno menjati iz godine u godinu kako se budu menjale tehnologije ali je naglasio da je donošenje ovakvih zakona posledica digitalnih promena i modernijeg vođenja države Srbije.

Jelena Žarić Kovačević, narodni poslanik i predsednik Odbora za ustavna pitanja i zakonodavstvo podržala je donošenje ova dva zakona. Posebno je pozdravila pruženu mogućnost narodnim poslanicima i civilnom sektoru da se preko javnog slušanja upoznaju sa predlozima zakona, da čuju korisne informacije i stručna mišljenja i objašnjenja.

Milorad Mijativić, član Odbora postavio je dva pitanja vezana za Zakon o fiskalizaciji a to su: koliko će biti učešće države u pomoći oko kupovine fiskalnih kasa i na koji način će to država uraditi i na koji način zaštiti malog privrednika u novom sistemu fikalizacije.

Milena Amon, predstavnik udruženja ,,Zaštitnik preduzetnika i privrednika Srbije” istakla je da ovo udruženje ima dosta primedbi na predlog zakona o fiskalizaciji i da je sa tim primedba upoznato Ministarstvo finansija. Ona je rekla da se u ovom trenutku ne zna sa kojim procentom će privrednici učestvovati u postupku fiskalizacije, da ovaj zakon ništa suštinski neće promeniti u borbi protiv sive ekonomije niti da će se lica , koja se bave nekim poslom a ne izdaju fiskalne račune, ovim zakonom naterati da te fiskalne račune izdaju. Ona je ukazala da treba raditi na svesti privrednika a naročito na uspostavljanje komunikacije između privrednika i poreskih inspektora koji po njoj trebaju da imaju savetodavnu ulogu a ne represivnu. Takođe, predstavnik udruženja je naknadno postavila pitanje kako novi zakon eliminiše crno tržište i nelojalnu konkurenciju u odnosu na prethodni.

Saša Dulić, pomoćnik direktora Poreske uprave Sektora za informacione i komunikacione tehnologije, osvrnuo se na tehnička rešenja predviđena ovim zakonom i finasijske troškove koje ća ta tehnička rešenja da stvore. Uporedivši postojeći sistem fiskalizacije sa budućim sistemom istakao je, da u ovom trenutku svako ko ima fiskalnu kasu ima troškove operatera, priključka, fiskalnog modula koji se mora zameniti kada se napuni podacima, troškove godišnjeg servisa. Novi sistem fiskalizacije neće imati neke od ovih troškova kao što su zamena fiskalnog modula, dupla traka, godišnji servis. Privrednicima koji imaju više fiskalnih kasa, kase će biti umrežene i jednim ,,izlaskom,, na internet oni šalju podatke u sistem za sve svoje fiskalne kase. Ovakav način slanja ne iziskuje troškove za svaku fiskalnu kasu posebno već je trošak vezan za transakciju podataka. Pomoćnik direktora je rekao da ulaganje u tehnički deo neminovan i da će on kroz duži period eksploatacije biti isplativ.

Žarko Malinović, sekretar Udruženja za trgovinu pri Privrednoj komori Srbije, naveo je dva bitna razloga zbog kojih je bilo neophodno menjati ovaj zakon a koji će pomoći u borbi protiv sive ekonomije. Način prikupljanja podataka koji dozvoljava novi sistem fiskalizacije daje u suštini robno knjigovodstvo države u jednom serverskom sistemu a to će pomoći Privrednoj komori da inicira izmene poreskih propisa i niz drugih postupaka koji su se do sada pokazali loše a iziskivali su troškove kao što je na primer obavezna knjiga evidencije prometa. Brza razmena podatka Poreske uprave i drugih institucija kao što je Sektor tržišne inspekcije Ministarstva trgovine, omogućiće tržišnom inspektoru na terenu da za manji vremenski period utvrdi da li je poslovanje jednog malog i velikog privrednika u skladu sa zakonom.

Sekretar je napomenuo da je Privredna komora insistirala na tome da rokovi za izradu podzakonskih akata i samo stupanje zakona na snagu budu usklađeni kako bi privreda imala vremena da se pripremi za promene. Kada je u pitanju trošak za privredu, Privredna komora je uradila ex-ante analizu novog sistema fiskalizacije i došla do zaključka da maksimalni trošak po jednom uređaju može biti 46 hiljada dinara. Analiza je pokazala i to da se 30% postojećih uređaja mora zameniti dok se 70% drugih uređaja prema mišljenju servisera i proizvođača može prilagoditi novom modelu. Ono što je posebno istakao to je da se zakonom stvaraju fer tržišni uslovi za prodaju i distribuciju fiskalnih uređaja.

Veroljub Arsić, član Odbora ukazao je na to da svaki postupak modernizacije i unapređenja bilo kog poslovanja, ne samo u Srbiji, uvek nailazi na određeni otpor i nepoverenje. Podsetio je da je Srbija imala već nekoliko postupaka fiskalizacije gde su preduzetnici morali sami da kupuju fiskalne kase a da je danas za te troškove država u budžetu odvojila ozbiljnu količinu novca i da je to pozitivno. Takođe, naglasio je da očekuje da država sve one koji posluju u skladu sa zakonom zaštiti tako što će preduzeti mere protiv svih onih koji se bave nekim poslom a ne izmiruju obaveze prema državi. Svako ko želi da se bavi nekim privatnim poslom (uključujući i jutjubere i influensere) mora da shvati , da ako želi da posluje i zarađuje novac po zakonima Republike Srbije, mora da izvršava obaveze prema Republici Srbiji. Veroljub Arsić je u daljem izlaganju rekao da će ovaj propis pojednostaviti način obračuna poreza, prikazivanje poreza, izvršavanje poreskih obaveza i da će smanjiti troškove. Privreda će ,sa jedne strane, smanjiti angažovanost svojih resursa dok će država ,sa druge strane, na lakši način voditi svoje evidencije i intervenisati ako za tim ima potrebe.

Darko Gaković, predstavnik udruženja ,,Zaštitnik preduzetnika i privrednika Srbije”, smatra da je novi zakon nedorečen u odnosu na postojeći, da ga treba prilagoditi u delu koji se odnosi na unapređenje tehnologije kao i da treba precizirati troškove nabavke fiskalne kase. Predstavnik udruženja je tražio pojašnjenje članova 5. (fiskalni račun za primljeni avans), 12. (period zabrana vršenja delatnosti), 14. (pravila izdavanje Rešenja kojim se nalaže obvezniku fiskalizacije da ukloni utvrđene povrede Zakona) i 15. (kaznene odredbe) Predloga zakona o fiskalizaciji.

 U vezi sa postavljenim pitanjima koja se odnose na Predlog zakona o fiskalizaciji i Predlog zakona o digitalnoj imovini predstavnici Ministarstva finansija Slavica Savičić i Dragan Demirović i Marko Janković, predsednik Komisije za hartije od vrednosti su dodatno obrazložili i objasnili nedoumice predloženih zakonskih rešenja.

Predsednik Odbora Aleksandra Tomić se zahvalila svim učesnicima i ukazala da je javno slušanje pomoglo članovima Odbora za finasije, republički budžet i kontrolu trošenja javnih sredstava da se upozanaju sa materijom koju propisuju ova dva predloga zakona. Istakla je da je Odbor otvoren da čuje mišljenja i predstavnika civilnog društva koje može doprineti donošenju kvalitetnijih rešenja u nekom od sledećim predloga zakona.

Sastavni deo Informacije čine stenografske beleške, sačinjene na osnovu tonskog snimka javnog slušanja.